tartuNLP/wikipedia-smugri-20251201 huggingface dataset:
Electricity (Silk Cityn ja Dua Lipan kappale)

Electricity on brittiläis-amerikkalaisen musiikkiduo Silk Cityn sekä brittiläislaulaja Dua Lipan musiikkikappale. Sen julkaisi Columbia Records digitaalisesti ladattavana singlenä 6. syyskuuta 2018. Kappale on liitetty sekä Silk Cityn omalle Electricity EP:lle että Lipan oman debyyttistudioalbumin lopulliseen versioon. Kappaleen ovat sanoittaneet Lipa, Silk City, Diana Gordon, Romy Madley Croft, Philip Meckseper, Jacob Olofsson, Rami Dawod, Maxime Picard ja Clément Picard. Sen tuotannosta vastasivat puolestaan Silk City, The Picard Brothers, Jarami, Riton, Alex Metric ja Jr Blender. Kappaleelle on toteutettu myös Bradley &amp; Pablon ohjaama musiikkivideo, joka julkaistiin Mark Ronsonin, Silk Cityn jäsenen YouTube-kanavalla 5. syyskuuta 2018. Videon visuaalit sisältävät viittauksia vuoden 2003 Koillis-Yhdysvaltojen laajamittaiseen sähkökatkokseen, samalla kun Lipa tanssii hylätyssä varastorakennuksessa.
"Electricity" oli kaupallisesti kohtalainen menestys, sen päästyä singlelistan viiden parhaan joukkoon Alankomaissa, Britanniassa, Israelissa, Kroatiassa ja Latviassa sekä kymmenen parhaan joukkoon Belgiassa, Irlannissa, Libanonissa ja Skotlannissa. Kappale voitti Grammyn vuoden 2019 Grammy-palkintogaalassa kategoriassa "Paras tanssikappale".
Promises (Calvin Harrisin ja Sam Smithin kappale)

Promises on skotlantilaisen DJ-tuottaja Calvin Harrisin sekä brittiläisen laulaja-lauluntekijä Sam Smithin musiikkikappale. Sen julkaisivat Columbia Records ja Sony Music Entertainment digitaalisesti ladattavana ja suoratoistettavana singlenä 17. elokuuta 2018. Kappaleen ovat sanoittaneet Harris, Smith ja Jessie Reyez, joista viimeisin esittää myös kappaleen lisävokaalit. Kappaleen tuotannosta vastasi puolestaan Harris. Kappaleelle on toteutettu myös Emil Navan ohjaama musiikkivideo, joka julkaistiin 4. syyskuuta 2018. Videolla kunnioitetaan HLBT-yhteisöä.
"Promises" oli kaupallisesti kansainvälinen menestys, sen päästyä singlelistan kärkeen Belgiassa (Flanderi), Irlannissa, Islannissa, Isossa-Britanniassa, Israelissa, Kroatiassa, Latviassa, Libanonissa, Skotlannissa ja Sloveniassa sekä viiden parhaan joukkoon Alankomaissa, Australiassa, Belgiassa (Vallonia), Norjassa, Ruotsissa, Saksassa, Slovakiassa, Sveitsissä, Tanskassa ja Unkarissa. Lisäksi se on myynyt Isossa-Britanniassa sekä Italiassa kaksinkertaista ja Australiassa, Meksikossa sekä Puolassa nelinkertaista platinaa.
Atte Sihvonen

Atte Sihvonen (s. 18. helmikuuta 1996, Turku) on suomalainen jalkapalloilija. Hän edustaa Ykkösliigassa pelaavaa Turun Palloseuraa. Kausina 2019–2020 hän edusti Veikkausliigassa Rovaniemen Palloseuraa. Hän on pelipaikaltaan keskuspuolustaja tai puolustava keskikenttäpelaaja.
Sihvosen kasvattajaseura on TPS. TPS:n juniorikauden jälkeen hän edusti kaudella 2017 Kakkosessa pelannutta Salon Palloilijoita. Seuraavalla kaudella hän siirtyi Ykkösessä pelanneen Ekenäs IF:n (EIF) riveihin. Sieltä hän siirtyi joulukuussa 2018 RoPSiin. Hän pelasi Veikkausliigassa ensimmäisellä kaudellaan 26 ottelua, joissa hän teki kaksi maalia, ja toisella kaudellaan 17 ottelua. Helmikuussa 2021 Sihvonen teki 1+1-vuotisen sopimuksen TPS:n kanssa.
Tammikuussa 2024 Sihvonen teki 1+1-vuotisen sopimuksen TPS:n kanssa.
Sin Pijama

Sin Pijama on yhdysvaltalaislaulaja Becky G:n sekä dominikaanilaislaulaja Natti Natashan musiikkikappale. Sen julkaisi Sony Music Latin Becky G:n Mala Santa-debyyttistudioalbumin toisena singlenä 20. huhtikuuta 2018. Kappaleen ovat sanoittaneet Becky G, Natasha, Nate Campany, Kyle Sherear, Rafael Pina, Daddy Yankee, Gaby Music, Mau y Ricky, Jon Leone ja Camilo Echeverry, joista viisi viimeisintä myös tuottivat sen. Kappalelle on toteutettu myös Daniel Duranin ohjaama musiikkivideo, joka julkaistiin singlen julkaisupäivänä.
"Sin Pijama" oli valtava menestys monissa espanjan ja portugalinkielisissä valtioissa, sen päästyä singlelistan kärkeen Boliviassa, Chilessä, El Salvadorissa ja Espanjassa sekä kymmenen parhaan joukkoon Guatemalassa, Hondurasissa, Nicaraguassa, Perussa ja Uruguayssa. Lisäksi se on myynyt Meksikossa kolminkertaista, Espanjassa viisinkertaista ja Yhdysvalloissa jopa kolmentoistakertaista platinaa. Perussa kappale myi kaksinkertaista timanttia. Becky G ja Natasha ovat esittäneet kappaleen livenä MTV Millennial Awardsissa sekä Premios Juventudissa kesällä 2018.
Margaret Macdonald Mackintosh

Margaret Macdonald Mackintosh (5. marraskuuta 1865 Tipton – 7. tammikuuta 1933 Lontoo) oli englantilaissyntyinen, Skotlannin Glasgow’ssa työskennellyt, jugendtyyliä ja symbolismia edustanut akvarellimaalari ja muotoilija. 
Glasgow’n taidekoulussa syntyi 1870-luvulla jugendtyyliä edustanut kuvataideryhmä "Glasgow School". Ryhmän kukoistuskausi jatkui 1910-luvulle saakka. 1890-luvun alkupuolella siihen kuuluvia pienryhmiä kutsuttiin nimillä the Group of Four (eli the Spook School), the Glasgow Girls ja the Glasgow Boys. Margaret Macdonald kuului sekä Four-ryhmän että Glasgow Girls -ryhmän keskeisimpiin jäseniin. Virikkeitä töihinsä hän sai Raamatusta, Homerokselta, runoilija William Morrisilta, Dantelta ja Maurice Maeterlinckiltä. 
Four-ryhmä muodostui taidekoulun neljästä opiskelijasta: arkkitehtiopiskelijoista Charles Rennie Mackintosh ja J. Herbert McNair sekä kuvataidetta opiskelleista englantilaisista sisarista Margaret ja Frances Macdonaldista. Itsenäisesti ja yhteistyössä he tekivät innovatiivista ja provokatiivista grafiikkaa ja koristetaidetta. Heidän töitään oli esillä Liegessä, Pariisissa, Lontoossa, Venetsiassa ja muualla. Niitä julkaistiin erityisesti The Studio -lehdessä ja The Yellow Bookissa. Tämä nosti Glasgow'n taiteelliseksi keskukseksi, joka oli tyyliltään tunnistettava. 
Vuonna 1899 McNair ja Frances Macdonald avioituivat, Mackintosh ja Margaret Macdonald puolestaan menivät naimisiin seuraavana vuonna. Nelikko esiintyi yhdessä vielä vuoden 1902 kansainvälisessä modernin koristetaiteen näyttelyssä Torinossa. 
Vuosina 1895–1924 Margaret Macdonald osallistui yli 40 näyttelyyn eri puolilla Eurooppaa ja Amerikkaa. Hänen aviomiehensä kerrotaan sanoneen, että Margaret on nero, kun taas hänellä itsellään on vain lahjakkuutta. Margaret MacDonald sai elinaikanaan yhdessä miehensä kanssa useita palkintoja. Hänen maineensa on kuitenkin vähentynyt: hänen kuolemansa jälkeen lehdistössä oli hänestä vain lyhyitä maininintoja, ja nykyajan taidehistoriallisissa arvioissa häntä vähätellään.
Žadro (järvi Pustoškan piirissä)

Žadro () on järvi Luoteis-Venäjällä Pihkovan alueen Pustoškan piirissä. Järven rinnakkaisnimenä on ollut Gēdras, joka on alkuperältään baltinkieliseen sanaan "kirkas" palautuva nimi ().
Maantietoa.
Järvi on 2,6 kilometriä pitkä, 1,1 kilometriä leveä ja sen pinta-ala on 1,56 neliökilometriä eli 156 hehtaaria. Järven keskisyvyys on 3 metriä, mutta siinä on myös 6-metrinen syvänne. Järvesä on yksi luotomainen saari. Se on toinen vierekkäisistä järvistä, joka kuuluu ainoan kylän Kuznetsovon () nautintapiiriin.
Luontoarvoja.
Järven tyypillisimmät kalat ovat lahna ja kuha. Muista lajeista voidaan mainita ainakin hauki, ahven, säyne, suutari, made, pasuri, karppi, rantanuoliainen, mutakala, törö, salakka ja ruutana, sekä "Rutilus"-suvun kalat. Järvestä tavataan myös rapua. Se on hiekkapohjainen ja paikoin myös mutapohjainen järvi. Sen rannat ovat kiviset ja hiekkaiset, mutta paikoin esiintyy rannoilla savimaatakin.
Vesistösuhteita.
Žadro sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Žadroon tulee ojat kolmelta lammelta ja sen pohjoispuolella sijaitsevalta Ostrovitolta. Žadron laskuoja lähtee järven luoteispäästä ja se virtaa nimettömän lammen kautta länteen päin ja yhtyy Bereznosta laskevaan Froljankaan () ennen sen yhtynistä Nevedrjankaan.Järven valuma-alueen koko on lähteestä riippuen 39,5 tai 43,06 neliökilometriä .
Luettelo Billboard 200 -listan ykkösistä vuonna 2019

Tämä on luettelo Billboard 200 -listan kärkipaikkaa hallussaan vuonna 2019 pitäneistä artisteista ja albumeista.
Berezno (järvi Prigorodnan pitäjässä, Pustoškan piiri)

Berezno () on järvi Luoteis-Venäjällä Pihkovan alueen Pustoškan piirissä. Venäjän sana Bereznjak () tarkoittaa "koivumetsää" tai "koivikkoa", joten järven nimi voidaan suomentaa "Koivujärvi".
Maantietoa.
Järvi on 2,7 kilometriä pitkä, 1,4 kilometriä leveä ja sen pinta-ala on 2,595 neliökilometriä eli 260 hehtaaria. Järvellä on neljä lähes samankokoista saarta, joiden yhteispinta-ala on 5,5 hehtaaria. Ne sijaitsevat järvenselällä paitsi yksi, joka löytyy kaakkoispään lahdelta. Pohjoispäässä sijaitsee lahti, joka jää lyhyen niemen suojaan. Järven keskisyvyys on 3 metriä, mitta siinä on 8-metrinen syvännekin. Järven pohja on kivinen ja hiekkainen, vaikka jossakin esiintyy myös mutaa. Rannat ovat kiviset ja hiekkaiset.
Järvi on aiemmin ollut peltomaiden ympäröimänä. Pellot ovat nykyään ilmavalokuvista päätellen osittain viljeltyjä niittyjä. Asutusta näyttäisi esiintyvän vielä järven luoteiskulmalla Jasnaja Poljana (), itäpuolella Bakonovo ja Sipkino () ja kaakkoispuolella Gorka (). Järven kiertää pohjoispuolelta Pustoškan ja Idritsan välinen pikatie M-9 eli E22.
Luontoarvoja.
Järven yleisimmät kalat ovat lahna, salakka ja hauki. Muita kalalajeja ovat ahven, kuha, säyne, suutari, made, pasuri, karppi, mutakala, törö, pasuri ja ruutana ja särki. Järvessä viihtyy myös rapu.
Vesistösuhteita.
Berezno sijaitsee Nevedrjankan valuma-alueella. Nevedrjanka on Velikajan sivujoki ja kuuluu Velikajan valuma-alueeseen, joka on Narvanjoen vesistöalueen eteläisin osa. Velikaja laskee Peipsijärveen, mistä Narvanjoki jatkaa pohjoiseen päin ja laskee lopuksi Itämerellä Suomenlahteen. Järveen tulee pieniä ojia ympäröiviltä lammilta ja soilta. Sen laskujoki Frojanka () yhtyy Nevedrjankaan hyvissä ajoin ennen Sutokskojea. Järven valuma-alueen koko on lähteestä riippuen 16,6 tai 8,2 neliökilometriä .
Mad Love (Sean Paulin ja David Guettan kappale)

Mad Love on jamaikalaisräppäri Sean Paulin sekä ranskalaisen DJ-tuottaja David Guettan kappale, jolla vierailee myös yhdysvaltalainen laulaja Becky G. Sen julkaisi Island Records Paulin ensimmäisen, Mad Love the Prequel EP:n neljäntenä singlenä 16. helmikuuta 2018. Kappaleen ovat sanoittaneet Paul, Guetta, Majasty Jones, Emily Warren, Shakira, Rosina Russell, Ina Wroldsen, Raoul Lionel Chen, Jack Patterson ja Giorgio Tuinfort. Kappaleen tuotannosta vastasivat puolestaan Guetta, Patterson, Tuinfort, Jason Jigzagula Henriques, Banx &amp; Ranx ja 1st Klase. Kappaleelle on toteutettu myös Sarah McColganin ohjaama musiikkivideo, joka julkaistiin Paulin YouTube-kanavalla 15. maaliskuuta 2018.
"Mad Love" oli kaupallisesti kohtalainen menestys, sen päästyä singlelistan kymmenen parhaan joukkoon Alankomaissa, Saksassa ja Suomessa sekä kahdenkymmenen parhaan joukkoon Boliviassa, Guatemalassa, Norjassa, Slovakiassa ja Unkarissa.
Like I Do

Like I Do on ranskalaisen DJ-tuottaja David Guettan sekä alankomaalaisten DJ-tuottajien Martin Garrixin ja Brooksin musiikkikappale. Sen julkaisi What a Music Guettan seitsemännen, 7-studioalbumin toisena singlenä 22. helmikuuta 2018. Kappaleen ovat sanoittaneet Talay Riley, Sean Douglas, Nick Seeley, Robert Bergin, Guetta, Garrix, Brooks ja Giorgio Tuinfort, joista kolme viimeisintä myös tuottivat sen.
"Like I Do" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Alankomaissa, Itävallassa, Norjassa, Ruotsissa ja Suomessa sekä listan kolmenkymmenen parhaan joukkoon Irlannissa, Isossa-Britanniassa, Saksassa, Sveitsissä ja Tšekissä.
Dragonfly (hakukone)

Dragonfly oli Googlen hakukoneprojekti, joka olisi ollut yhteensopiva Kiinan internet-sensuurin kanssa. Maailma sai tietää Dragonflyn olemassaolosta elokuussa 2018, kun "The Intercept" julkaisi yrityksen sisällä liikkuvan luottamuksellisen muistion, jonka Googlen-työntekijä oli kirjoittanut projektista. Google ilmoitti heinäkuussa 2019, että Dragonfly-projekti on lopetettu.
Kehitys.
Dragonfly-hakukoneen on ilmoitettu yhdistävän käyttäjien puhelinnumerot heidän hakulausekkeisiinsa ja puhelimen sovellukset paljastavat kuka olet ja missä olet. Google kerää hyvin paljon enemmän tietoa, ja Kiina voisi pyytää Googlea luovuttamaan tiedot hallitukselle. Hakukone suodattaisi Wikipedian kaltaisia sivustoja ja tietoja aiheista, kuten sananvapaudesta, ihmisoikeuksista, demokratiasta, uskonnosta ja muista asioista, jota Kiinan hallitus pitää arkaluontoisina.
Googlen toimitusjohtaja Sundar Pichai sanoi vuonna 2018, että hakukone olisi parempi kuin muut hakukoneet Kiinassa sillä hetkellä.
Heinäkuussa 2019 Googlen yleisen järjestyksen varapuheenjohtaja ilmoitti, että Dragonfly-projekti on lopetettu. Google ei kuitenkaan luvannut, että kaikki Kiinan sensuuriin liittyvät työt olisivat poissuljettuja.
Kauklahden kappeli

Kauklahden kappeli on Espoon Kauklahdessa sijaitseva kappeli. Rakennus sijaitsee osoitteessa Kauppamäki 1 ja se on yksi Espoon tuomiokirkkoseurakunnan toimitiloista. Lisäksi tiloja käyttää myös Esbo svenska församling. 
Kauklahden kappelin on suunnitellut arkkitehti Olli-Pekka Jokela, ja se valmistui 2006. Kappeli sijaitsee  Espoonjoen laakson ja avoimen peltomaiseman reunamilla mäellä, joka on osa ainakin 1100–1200-luvuilta alkaen asutettua kylätonttia. Rakennuksen sijoittelua rajoittivat niin tontilla tehdyt arkeologiset löydöt kuin rinnetontin avokalliomuodostelmat, jotka arkkitehti halusi säilyttää. Ulkonäöltään hillityssä rakennuksessa on avaran aulan ja kappelisalin lisäksi Hakala-saliksi nimetty kahviotila sekä kerhotiloja ja niihin liittyvä keittiö. Kappelissa on 140 istumapaikkaa, mutta yhdistämällä kirkkosali, aulatila ja Hakala-sali saadaan tilat noin 250–300 hengelle.
Kappelisalin alttariteos on salin päätyseinän suuruinen hillityn sävyinen maalaus nimeltään ”Pyhä ehtoollinen”. Siinä nähdään suuri ehtoollispöytä ja elämänpuu, jotka tuntuvat jatkavan tilaa seinän ulkopuolelle. Teos on kauklahtelaisen taiteilijan Markku Hakurin käsialaa. Pääosin silkistä valmistetut tekstiilisarjat ovat tekstiilitaiteilija Norma Heimolan suunnittelemat. Kappeli on saanut lahjoituksena  erityisesti lapsille tarkoitetun alttarikaapin, jota varten valmistetaan sekä kaksi ikonia että liturgisten värien mukaiset pellavaiset alttaritekstiilit. 
Kauklahden kappelin urut otettiin käyttöön 2010. Ne sijaitsevat alttarialueen vasemmalla puolella, seurakuntalaisten vieressä. Niiden soinnillinen ja rakenteellinen esikuva on 1800-luvun jälkipuolison ranskalainen traditio ja ne on rakentanut saksalainen urkurakentamo Paschen Kiel Orgelbau GmbH. Kappelin kellotornin neljä kelloa näkyvät kirkkosaliin ja niillä voidaan soittaa 18 erilaista melodiaa, jotka on säveltänyt kanttori Petri Koivusalo.
Hammasjuuret

Hammasjuuret ("Dentaria") on ristikukkaiskasvien (Brassicaceae) heimoon kuvattu kasvisuku. Nykyisin sitä ei pidetä enää hyväksyttynä sukuna, vaan sen lajit luetaan suurimmaksi osaksi litukoiden ("Cardamine") sukuun kuuluviksi.
Suomessa kasvavista lajeista hammasjuurten sukuun on luettu aiemmin hammasjuuri ("Cardamine bulbifera", syn. "Dentaria bulbifera"). Se eroaa monista muista litukkalajeista kukkiensa värin sekä lehtihangoissa olevien itusilmujensa perusteella.
Anna Bergström-Simonsson

Anna Katarina Bergström-Simonsson (30. joulukuuta 1853 Färnebo, Värmlanti, Ruotsi – 1937) oli ruotsalainen laulunopettaja ja koulujen laulunopetuksen mullistaja. 
Hänen vanhempansa olivat tehtailija Olof Bergström ja Brita Katarina Nilsson. Hän valmistui Tukholman Musiikkikonservatoriosta 1876 ja teki opintomatkoja ulkomaille. Hän toimi laulunopettajana Filipstadissa 1878–1880, tukholmalaisissa kansakouluissa 1885–1895, tukholmalaisissa tyttökouluissa 1880–1903, Kungliga Högre Lärarinneseminariumissa vuodesta 1897, Tukholman Musiikkikonservatoriossa vuodesta 1902. Hän piti esitelmiä ja järjesti kesäkursseja puhetekniikassa ja äänenmuodostuksessa Ruotsissa ja Suomessa. Hän julkaisi laulun oppikirjoja.
Bergström-Simonssonin vaikutus Ruotsin koulujen laulunopetukseen oli mullistava, joskin hänen tavoitteitaan aluksi vastustettiin, sillä hän halusi painottaa äänen laatua ja korvata voimakkaan äänenkäytön kauniilla äänellä. Erityisen merkittävä oli hänen työnsä tulevien musiikinopettajien kouluttamisessa Musiikkikonservatoriossa. Hän piti jakokoulutuskursseja aikakauden toisen merkittävän pedagogin Olof Holmbergin kanssa. Hänen ansiotaan on myös ruotsalaisen puhetekniikan kehittyminen.
Bergström-Simonsson oli Ruotsin kuninkaallisen musiikkiakatemian jäsen vuodesta 1912. Hänelle myönnettiin Kaarle XV:n perustama mitali Litteris et Artibus.
Bergström-Simonsson oli vuodesta 1916 naimisissa johtaja J. D. Simonssonin kanssa.
Eddie Large

Edward Hugh McGinnis (25. kesäkuuta 1941 Glasgow, Skotlanti – 2. huhtikuuta 2020 Bristol, Englanti), tunnettu paremmin taiteilijanimellään Eddie Large, oli brittiläinen koomikko. Hänet tunnettiin parhaiten kaksikosta "Little and Large" Syd Littlen (Cyril Mead) kanssa. Large kuoli covid-19-tautiin huhtikuussa 2020.
Luettelo Billboard Hot 100 -listan ykkösistä vuonna 2020

Tämä on luettelo Billboard Hot 100 -listan kärkipaikkaa hallussaan vuonna 2020 pitäneistä artisteista ja singleistä.
Liiri

Liiri () on kylä Salon kaupungin Perniössä. Kylä sijaitsee Perniön eteläosassa Perniönjoen varrella.
Liiristä on käytetty historian aikana useaa nimeä: Lijdheby, Lideby, Liide ja Liite. Liirin yksinäistilan muodostama kylä sijaitsee Perniönjoen itärannalla Lupajan ja Pakapyölin välissä. Liirin kyläalue jää joen ja kantatien 52 väliin. Liirin tila sijaitsee korkean mäen etelärinteessä. Kylän itäosassa on Hallissuo. Jokilaakso on peltomaata.
Liiri on keskiaikainen uudisasutuskylä. Liirin tila oli pitkään Latokartanon aputilana, kunnes se ostettiin perinnöksi vuonna 1845.
Jasin-Amin Assehnoun

Jasin-Amin Assehnoun (s. 26. joulukuuta 1998 Tampere) on jalkapalloilija, joka edustaa Kreikan Superliigassa pelaavaa Volosia. Hänellä on Suomen ja Marokon kansalaisuudet. 
Ura.
Assehnoun pelasi juniorivuosinaan pääkaupunkiseudulla Pitäjänmäen Tarmon, HJK:n, PK-35:n ja FC Espoon riveissä. Aikuisten ensimmäisenä seurana toimi vuodesta 2017 Kakkosessa pelannut FC Espoo, josta hän siirtyi loppukesästä 2018 Veikkausliigaan FC Lahden riveihin. Assehnoun teki FC Lahden kanssa kahden ja puolen vuoden sopimuksen kauden 2020 loppuun. FC Lahtea Assehnoun edusti lopulta kolmen vuoden ajan ennen siirtoaan FC Emmeniin kesällä 2021. 
Emmenissä Assehnoun onnistui ensimmäisellä kaudellaan Eerste divisiessä maalinteossa seitsemän kertaa 36 ottelussa. Emmen nousi kauden päätteeksi Eredivisieen, jossa Assehnoun esiintyi kaudella 2022–2023 29 kertaa, onnistuen kerran maalinteossa. Emmen putosi kauden päätteeksi jälleen sarjatasoa alemmaksi.
Kesällä 2023 Assehnoun siirtyi kaksivuotisella sopimuksella Tanskan Superliigan Vejleen. Tammikuussa 2024 hänet lainattiin loppukaudeksi Kreikan Superliigassa pelaavaan Volosiin.
Maajoukkueura.
Assehnoun on ollut vuosina 2019–2020 Suomen alle 21-vuotiaiden joukkueen vahvuudessa ja pelannut 13 maaottelua. Assehnoun sai ensimmäisen kutsunsa A-maajoukkueeseen, kun hänet nimettiin EM-lopputurnausta edeltävään leiriryhmään toukokuussa 2021. Assehnoun teki A-maajoukkuedebyyttinsä harjoitusottelussa Ruotsia vastaan 29. toukokuuta 2021. Lopulliseen EM-kisajoukkueeseen Assehnounia ei kuitenkaan valittu. Syyskuussa 2022 A-maajoukkueen päävalmentaja Markku Kanerva kertoi Assehnounin tavoittelevan tulevaisuudessa Suomen sijaan paikkaa Marokon A-maajoukkueessa.
Ellis Marsalis Jr.

Ellis Louis Marsalis Jr. (14. marraskuuta 1934 New Orleans, Louisiana, Yhdysvallat – 1. huhtikuuta 2020 New Orleans, Louisiana, Yhdysvallat) oli yhdysvaltalainen jazzpianisti. 1940-luvulla uransa aloittanut Marsalis sai suuremmin huomiota 1980- ja 1990-luvuilla musikaalisen perheen patriarkkana. Hänen poikansa Branford ja Wynton ovat myös tunnettuja muusikoita. Marsalis kuoli covid-19-tautiin huhtikuussa 2020.
Barbara Tieaho

Barbara Tieaho (s. 1944 Helsinki) on suomalainen kuvanveistäjä ja kuvataiteilija. Tieaho on opiskellut Taideteollisessa oppilaitoksessa vuosina 1970–1973 ja Suomen Taideakatemian koulussa 1976–1980.
Tieahon tytär Jenni Tieaho (s. 1969) on myös kuvanveistäjä.
Työt.
Tieahon töiden materiaaleina ovat muun muassa pronssi, puu, kivi, betoni, kierrätys- ja luonnon materiaalit. Hän on tehnyt myös videoteoksia ja elokuvia. Tieaho asuu ja työskentelee Helsingissä. Hän työskentelee myös Karjalohjalla.
Tieahon teräsveistos "Elon kaaret" on Jorvin sairaalan tilaama teos sairaalan puistossa Espoossa. Teos on paljastettu vuonna 1998. Teoksen tilaamisen inspiraationa oli Jorvin sairaalan Taiteen keskustoimikunnalta saama ”vuoden kulttuurihoitolaitos” -palkinto.
Hajarayn

Hajarayn on kaupunki Jemenin Hadramautin alueella.
Maantiede.
Hajarayn sijaitsee Jemenin Hadramautissa Jabal Hajarayn-nimisen vuoren kupeessa ja Wadi Du'an-nimisen wadin varrella. Ympäröivä seutu on rikasta maatalousaluetta. Vieressä kulkee maantie al-Mukallasta Shibamiin. Kaupunkia leimaavat suuret tiilitalot ja kapeat kadut. 
Historia.
Hajaraynin lähiseudulta on löydetty jäänteitä jo islamia edeltävältä ajalta, jolloin seudulla käytiin suitsukekauppaa. Raydun on lähellä sijaitseva vanha rauniokaupunki. Al-Hamadani mainitsee Hajaraynin nimellä "al-Hajaran". Hänen kirjoittaessaan paikkakunta koostui varsinaisesti kahdesta erillisestä kaupungista, Khawdun ja Dammun, wadin vastakkaisilla puolilla. Viereisellä vuorella oli linnoitus, jonne sittemmin rakennettiin Shibamin Ku'aytien palatsi.
Talous ja väestö.
Kaupunkia ympäröivällä maaseudulla myydään durraa. Viljelmiä kastellaan kanavilla ja syvillä kaivoilla. 
Seudun asukkaat ovat pääasiassa sunnalaisia muslimeja. Paikallisilla on historiallisia yhteyksiä Jaavalle ja osa heistä puhuu malaijia.
Hawra

Hawra on kaupunki Jemenin Hadramautin alueella.
Maantiede.
Hawra sijaitsee Jemenin Hadramautissa 'Amdin-, Daw'anin- ja al-Aynin laaksojen yhtymäkohdasta pohjoiseen. Vieressä kohoaa vuoria. Shibam sijaitsee Hawrasta koilliseen. 
Historia.
Al-Hamadani kuvaili 900-luvulla Hawranin olevan suurehko Kinda-heimon asuttama kaupunki. Kaupunki oli Shibamin Ku'aytien hallitsema enklaavi muuten Kathirin hallitsemalla alueella. Viereiselle vuorelle rakennettiin kaupungin maisemaa halltiseva linnoitus ja vartiotorni. Vuonna 1809 Hadramautiin nykyisestä Saudi-Arabiasta hyökänneiden wahhabistien mainitaan ryöstäneen Hawran.
Historia.
Seudun asukkaat ovat pääasiassa sunnalaisia muslimeja. Paikallisilla on historiallisia yhteyksiä Indonesiaan ja hallitseva paikallinen suku on Ba Wazir.
Park Seo-joon

Park Seo-joon (syntymänimeltään Park Yong-kyu, s. 16. joulukuuta 1988 Soul) on eteläkorealainen näyttelijä. Hän on näytellyt muun muassa televisiodraamasarjoissa "Tapa minut, paranna minut" (2015), "She Was Pretty" (2015), "" (2016–2017), "Fight for My Way" (2017), "What's Wrong with Secretary Kim" (2018) ja "Itaewon Class" (2020); sekä elokuvissa "Chronicles of Evil" (2015), "Midnight Runners" (2017) ja "The Divine Fury" (2019).
Luettelo Billboard Hot 100 -listan ykkösistä vuonna 2019

Tämä on luettelo Billboard Hot 100 -listan kärkipaikkaa hallussaan vuonna 2019 pitäneistä artisteista ja singleistä.
Back to You (Selena Gomezin kappale)

Back to You on yhdysvaltalaislaulaja Selena Gomezin musiikkikappale. Sen julkaisi Interscope Records digitaalisesti ladattavana singlenä televisiosarjan Kolmetoista syytä toisen tuotantokauden soundtrack-levyltä 10. toukokuuta 2018. Kappaleen ovat sanoittaneet Gomez, Parrish Warrington, Diederik Van Elsas, Amy Allen ja Micah Premnath. Kappaleen tuotannosta vastasivat puolestaan Ian Kirkpatrick ja Trackside. Kappaleelle on toteutettu myös Scott Cudmoren ohjaama musiikkivideo, joka julkaistiin Gomezin YouTube-kanavalla 5. kesäkuuta 2018. Videon teema on inspiroitu vuonna 1965 julkaistusta ranskalaisen uuden aallon elokuvasta Hullu Pierrot.
"Back to You" oli kaupallinen menestys, sen päästyä singlelistan viiden parhaan joukkoon Alankomaissa, Australiassa, Irlannissa, Kanadassa, Kreikassa, Malesiassa, Singaporessa, Slovakiassa, Tšekissä ja Unkarissa sekä kymmenen parhaan joukkoon Belgiassa, Norjassa, Portugalissa, Skotlannissa, Suomessa ja Uudessa-Seelannissa. Kappale pääsi Yhdysvalloissa Billboard Hot 100 -listan sijalle 18. joka teki siitä Gomezin viidennentoista peräkkäisen neljänkymmenen parhaan joukkoon päässeen kappaleen edellä mainitulla listalla. Kappale on myynyt Australiassa ja Yhdysvalloissa kaksinkertaista platinaa.
Aino-Kaarina Pajari

Aino-Kaarina Pajari (1957 Tervola – helmikuu 2022) oli suomalainen taidegraafikko. Jyväskylässä asunut Pajari käytti taidegrafiikassaan useimmiten carborundum-menetelmää. Hän myös toteutti esinekoosteita ja otti valokuvaustekniikan osaksi ilmaisua.
Ura.
Pajari opiskeli vuosina 1973–1975 Kankaanpään taidekoulussa. Hän opiskeli vuosina 1975–1978 Lahden taideoppilaitoksessa graafista suunnittelua ja jatkoi Lahden taidekoulussa 1978–1980 taidegrafiikan opiskelulla.
Pajari piti vuoden 1983 jälkeen 29 yksityisnäyttelyä ja osallistui 29 ryhmä- ja yli 30 yhteisnäyttelyyn Suomessa. Euroopassa hän osallistui 15 ryhmä- ja yhteisnäyttelyyn. Vuosina 1980–2020 Pajari osallistui 24 kansainväliseen näyttelyyn Suomessa ja muualla Euroopassa, Intiassa, Japanissa ja Taiwanissa.
Pajarin julkinen moniosainen teos "Kiveen kirjoitetut" paljastettiin vuonna 2002 Jyväskylän Rantaraitin varrelle. Teos koostuu seitsemästä harmaasta graniittipaadesta, joihin on kaiverrettu Pajarin kokoamia ihmisten lausumia toiveita.
The Middle

The Middle on venäläis-saksalaisen DJ-tuottaja Zeddin, yhdysvaltalaislaulaja Maren Morrisin ja yhdysvaltalaisen musiikkiduo Greyn musiikkikappale. Sen julkaisi Interscope Records digitaalisesti ladattavana singlenä 23. tammikuuta 2018. Kappaleen ovat sanoittaneet Sarah Aarons, Zedd, Grey ja The Monsters and the Strangerz, joista kolme viimeisintä myös tuottivat sen. Kappaleelle on toteutettu myös Dave Meyersin ohjaama musiikkivideo, jonka ensiesitys koettiin vuoden 2018 Grammy-palkintogaalassa 28. tammikuuta 2018.
"The Middle" oli kaupallisesti kohtalainen menestys, sen päästyä singlelistan viiden parhaan joukkoon Malesiassa, Singaporessa, Yhdysvalloissa ja Venezuelassa sekä kymmenen parhaan joukkoon Alankomaissa, Australiassa, Belgiassa (Flanderi), Irlannissa, Isossa-Britanniassa, Kanadassa, Norjassa, Skotlannissa, Tšekissä, Unkarissa ja Uudessa-Seelannissa. Lisäksi se myi Australiassa sekä Yhdysvalloissa kolminkertaista ja Kanadassa nelinkertaista platinaa.
Hwang Hye-young

Hwang Hye-young (, s. 16. heinäkuuta 1966) on eteläkorealainen kilpauransa lopettanut sulkapalloilija ja olympiavoittaja. Hwang osallistui Barcelonan olympialaisiin 1992 nelinpeliin Chung So-youngin parina. He aloittivat turnauksen voitolla toisella kierroksella japanilaisparista Harumi Kohara-Hisuko Mizuista. Puolivälierissä he voittivat brittiläiset Julie Bradburyn ja Gillian Clarkin. Välierissä Hwang ja Chung voittivat kiinalaiset Lin Yan Fenin ja Yao Fenin erin 2–0. Loppuottelussa he voittivat kiinalaisparin Guan Weizhen-Nong Qunhuan erin 2–1. Hänellä on myös MM-hopeaa nelinpelistä vuodelta 1989.
Karran rautatieasema

Karran rautatieasema () on lakkautettu rautatieliikennepaikka Rauman radalla Eurajoella. Se perustettiin Lapijoen kylän lähelle. Karra avattiin liikenteelle 18. joulukuuta 1907, ja samana vuonna paikalle rakennettiin platformskjul-tyylinen rakennus. Liikennepaikka muutettiin miehittämättömäksi vuonna 1953 ja tavaraliikenne lakkautettiin 1962. Koko radan henkilöliikenne lakkautettiin 29. toukokuuta 1988, ja samalla koko Karran liikennepaikka lakkautettiin. Asemarakennusta suunniteltiin siirrettävän Jokioisten Museorautatielle, mutta rakennus päädyttiin purkamaan vuonna 1993.
Happy Now (Zeddin ja Elley Duhén kappale)

Happy Now on venäläis-saksalaisen DJ-tuottaja Zeddin ja yhdysvaltalaislaulaja Elley Duhén musiikkikappale. Sen julkaisi Interscope Records digitaalisesti ladattavana ja suoratoistettavana singlenä 18. heinäkuuta 2018. Kappaleen ovat sanoittaneet Noonie Bao, Sarah Aarons, Eric Barker, Linus Wiklund ja Zedd, joista kaksi viimeisintä myös tuottivat sen. Kappaleelle on toteutettu myös musiikkivideo, joka julkaistiin Zeddin YouTube-kanavalla 23. elokuuta 2018. Videolla seurataan luhistuvassa parisuhteessa elävää pariskuntaa.
"Happy Now" oli kaupallisesti kohtalainen menestys, sen päästyä singlelistan kymmenen parhaan joukkoon Malesiassa, Norjassa ja Singaporessa sekä kahdenkymmenen parhaan joukkoon Belgiassa (Vallonia), Slovakiassa ja Tšekissä.
Lestikala

Lestikala ("Coryphaenoides rupestris") on lestikalojen (Macrouridae) heimoon kuuluva äärimmäisen uhanalainen merivesissä elävä kalalaji.
Koko ja ulkonäkö.
Lestikala voi maksimissaan kasvaa 1,1 metrin mittaiseksi ja painaa enintään 1,7 kilogrammaa. Sen ruumis on sivuiltaan litistynyt, muodoltaan nuijamainen ja on korkeimmillaan pään kohdalla ja kapenee siitä aina pyrstöevättömään takakärkeen saakka. Selkäevä ja vatsan evät ovat yhtenäisiä ja kiertävät myös pyrstöosassa. Suomut ovat piikkisiä ja tiiviisti kiinni toisissaan. Väritykseltään lestikala on harmaanruskea evien ollessa hieman kylkiä tummempia. Alaleuassaan lajilla on viiksisäie.
Levinneisyys ja elinympäristö.
Lestikalaa tavataan Atlantin valtameren pohjoisosasta Norjasta, Islannista ja Grönlannista ja Baffininsaarelta aina etelässä Afrikan pohjoisosiin ja lännessä Uuden-Englannin alueelle asti. Se elää yleensä pehmeillä vedenpohjilla 40–1 200 metrin syvyydessä vedenpinnasta. Kesällä se oleskelee syvemmällä kuin talvella.
Ravinto ja elintavat.
Lestikalan ravintoa ovat pääasiassa äyriäiset kuten katkaravut, katkat, kuoriäyriäiset ja hankajalkaiset. Naaras tulee sukukypsäksi keskimäärin 60 senttimetrin mittaisena ja 9–11 vuoden iässä, koiraat jo 40 senttimetrin mittaisina ja monta vuotta nuorempana. Kutu tapahtuu loppukesän tai syksyn aikoihin. Naaras laskee noin 12 000–35 000 kappaletta 1,8 millimetrin mittaisia mätimunia avoveteen, missä myös lajin poikaset elävät. Lestikalan on havaittu voivan elää enintään 54 vuoden ikäiseksi.
Takahama

Takahama () on Japanin kaupunki Honshūn saarella Chūbun tai Tōkain alueella Aichin prefektuurissa. Se sijaitsee prefektuurin eteläosassa Kinuuranlahteen laskevan Sakaijoen suulla Okazakin tasangon lounaiskulmassa. Takahamassa on 49 298 asukasta (huhtikuussa 2020) ja sen pinta-ala on 13,11 neliökilometriä.
Takahama kehittyi Edo-kaudelta lähtien "Sanshū"-kattotiilten ("Sanshū-gawara") tuotantokeskuksena. Tiiliä arvostettiin esimerkiksi Edossa, jonne niitä vietiin. Toisen maailmansodan jälkeen tuotanto monipuolistui ja teollistui. Toinen tärkeä perinteinen käsityöteollisuuden ala on nukkejen valmistus. Niitä tuottaa Yoshihama ningyō. 1960-luvulta lähtien kaupungin rannikkoalueelle on sijoittunut myös kone- ja puuteollisuutta sekä autonosien valmistusta osana laajempaa Kinuuranlahden teollisuusvyöhykettä. Kaupungin pohjoisosassa toimii myös suuri kanankasvattamo. Kaupunkioikeudet Takahamalle myönnettiin vuonna 1970. Se on kasvanut nopeasti yhtenä Nagoyan esikaupungeista.
Takahaman nähtävyyksiin kuuluu kattotiilien valmistusta ja historiaa esittelevä Kawara-museo. Kaupunkia palvelee Nagoya-rautateiden Mikawa-linja.
Happy Now (Kygon kappale)

Happy Now on norjalaisen DJ-tuottaja Kygon musiikkikappale, jolla vierailee myös ruotsalainen laulaja Sandro Cavazza. Sen julkaisivat Sony Music Entertainment ja Ultra Music digitaalisesti ladattavana singlenä 26. lokakuuta 2018. Kappaleen ovat sanoittaneet Kygo ja Cavazza, joista ensimmäinen myös tuotti sen. Kappaleen on uskottu olevan Kygon kunnianosoitus singlen julkaisuvuonna menehtyneelle Aviciille.
Kappaleelle on toteutettu myös musiikkivideo, joka julkaistiin Kygon YouTube-kanavalla 1. joulukuuta 2018. Videolla seurataan Kygoa sekä hänen perheensä ja kaveriensa kanssa viettämää yhteistä aikaa kotimaassaan Norjassa. "Happy Now" oli kaupallisesti kohtalainen menestys, sen päästyä singlelistan kahdenkymmenen parhaan joukkoon Belgiassa (Vallonia), Norjassa, Ruotsissa, Suomessa, Sveitsissä ja Unkarissa.
Pleuven

Pleuven (bretoniksi "Pluwenn") on kunta Ranskassa Finistèren departementissa Bretagnen alueella. Se sijaitsee Atlantin valtameren edustalla.
Pleuvenin väkiluku oli 2 987 vuoden 2017 väestönlaskennassa.
Ynysin rautatieasema

Ynysin rautatieasema oli rautatieasema Cricciethin kylässä Gwyneddissä, Walesissa. Se sijaitsi Carnarvonshire Railwayn varrella.
Historia.
Caernarvonin ja Afon Wenin välinen Carnarvonshire Railway avattiin liikenteelle vuonna 1867. Ynysin aseman sijainti oli syrjäinen, eikä asemaa avattukaan vielä samaan aikaan muun radan kanssa. Aseman paikalla Cricciethin kylässä oli tasoristeys, jossa radalla kulkevat junat alkoivat maaliskuusta 1869 lähtien pysähtyä poimimaan kyytiin markkinoille menossa olleita matkustajia.
Varsinainen asema avattiin heinäkuussa 1872. Se sijaitsi tasoristeyksen pohjoispuolella ja koostui yhdestä matalasta laiturista radan länsipuolella. Laiturilla oli kaksi puurakenteista rakennusta, joista toisessa oli lipunmyynti ja odotushuone ja toisessa erillinen naisten odotushuone. Lisäksi laiturin pään ja tien välissä oli pieni tiilinen asemamestarin asuinrakennus. Aseman yhteydessä oli lisäksi tavaraliikennettä varten rakennettu sivuraide, jota käytettiin kuitenkin vain harvoin.
Linjalla kulki junia Bangorista Caernarvonin kautta Afon Weniin, ja osa junista jatkoi vielä Afon Wenistä eteenpäin. Joulukuussa 1895 Ynysin asemalla pysähtyi maanantaista lauantaihin kolme junaa Bangorin suuntaan ja neljä Afon Wenin suuntaan. Maanantaisin asemalla pysähtyi yksi lisävuoro kumpaankin suuntaan, ja sunnuntaisin liikennöitiin yksi juna kumpaankin suuntaan. Heinäkuussa 1922 junia kulki maanantaista lauantaihin Bangorin suuntaan kuusi ja Afon Wenin suuntaan neljä, mutta sunnuntailiikenne oli loppunut. Toisen maailmansodan syttymisen myötä liikennettä radalla supistettiin kolmeen päivittäiseen vuoroon molempiin suuntiin vuonna 1939.
Penychainiin Afon Wenin länsipuolelle avattiin vuonna 1939 lomaleiri. Sodan vuoksi se tuli lomalaisten käyttöön vasta kesäkaudella 1947, jolloin Carnarvonshire Railwayn liikenne lisääntyi huomattavasti, ja radalla alkoi kulkea lomalaisia kuljettavia erityisjunia. Myös tavallisten junien määrää lisättiin, ja vuoden 1957 kesäaikataulussa junavuoroja kulki maanantaista lauantaihin kahdeksan Bangorin suuntaan ja seitsemän kohti Afon Weniä.
Vielä 1960-luvulle tultaessakin liikenne Carnarvonshire Railwayllä oli kesäkausilla vilkasta. Talvisin liikennettä sen sijaan oli vain vähän. Runsaasta lomaliikenteestä huolimatta linjaa ja sen mukana Ynysin asemaa ehdotettiin vuoden 1963 Beechingin leikkausten ensimmäisessä raportissa suljettavaksi. Liikenne linjalla loppui 7. joulukuuta 1964, jolloin myös Ynysin asema suljettiin.
Nykytila.
Ynysin asemarakennus on purettu, eikä siitä ole mitään jäljellä. Sen sijaan asemamestarin asunto on edelleen olemassa ja käytössä yksityisasuntona. Asemalaituri oli paikoillaan, joskin huonokuntoisena, 1980-luvulle asti, jolloin se purettiin.
Stranger Things (Kygon kappale)

Stranger Things on norjalaisen DJ-tuottaja Kygon musiikkikappale, jolla vierailee myös yhdysvaltalaisyhtye OneRepublic. Sen julkaisivat Sony Music Entertainment ja Ultra Music Kygon toisen, Kids in Love-studioalbumin toisena singlenä 24. tammikuuta 2018. Kappaleen ovat sanoittaneet Kygo, Casey Smith ja Ryan Tedder, joista viimeisin myös tuotti sen. Kappaleelle on toteutettu myös Tim Mattian ohjaama musiikkivideo, joka julkaistiin Kygon YouTube-kanavalla singlen julkaisupäivänä. Video kertoo rakkaustarinan nuoresta pariskunnasta, jonka molemmat osapuolet ovat kyllästyneet heidän työhönsä pikaruokaravintolassa ja mekaanikon toimistossa.
"Stranger Things" sai pääosin positiivisen vastaanoton musiikkikriitikoilta, jotka kehuivat muun muassa sen "Bruce Springsteen vivahteita" sekä kappaleen tuotantoa kokonaisuudessaan. Positiivisesta vastaanotosta huolimatta kappale ei kuitenkaan menestynyt kovin hyvin kaupallisesti, sen päästyä singlelistan viidenkymmenen parhaan joukkoon vain Sveitsissä.
Remind Me to Forget

Remind Me to Forget on norjalaisen DJ-tuottaja Kygon musiikkikappale, jolla vierailee yhdysvaltalaislaulaja Miguel. Se julkaistiin Kygon toisen, Kids in Love-studioalbumin kolmantena ja viimeisenä singlenä 16. maaliskuuta 2018. Kappaleen ovat sanoittaneet David Phelan, Alex Oriet sekä Phil Plested ja sen tuotannosta vastasi Kygo. Kappaleelle on toteutettu myös musiikkivideo, joka julkaistiin Kygon YouTube-kanavalla 6. toukokuuta 2018. Videolla nähdään Miguel huoneessa jossa seinät, tuolit ja muut huonekalut tuhoutuvat palasiksi hänen ympärillä.
"Remind Me to Forget" oli kaupallisesti kansainvälinen menestys, sen päästyä singlelistan viiden parhaan joukkoon Belgiassa (Vallonia), Itävallassa, Norjassa, Ruotsissa ja Sveitsissä sekä kahdenkymmenen parhaan joukkoon Alankomaissa, Australiassa, Belgiassa (Flanderi), Ranskassa, Saksassa, Slovakiassa, Tšekissä ja Unkarissa. Kappale on myynyt Australiassa ja Kanadassa kaksinkertaista platinaa. Kygo ja Miguel ovat esittäneet kappaleen livenä The Tonight Show Starring Jimmy Fallonissa 14. toukokuuta 2018.
Berber

Berber on kaupunki Sudanissa Niilin varrella. Sen asukasluku oli vuoden 2008 väestönlaskennan mukaan 26 203.
Maantiede.
Berber sijaitsee Niilin varrella jonkin matkaa Atbarajoesta pohjoiseen.
Historia.
Nimi Berber viittasi alun perin arabiaa puhuvan Mirafab-heimon alueeseen, joka ulottui Niilin viidenneltä katraktilta Atbarajoelle. Heimo hallitsi alueella omaa kuningaskuntaansa, jonka egyptiläiset valtasivat Muhammad Alin kaudella maaliskuussa 1821. Berberistä tuli egyptiläiskaudella oma samanniminen maakuntansa, jonka pääkaupunki oli al-Mikhayrif. Paikka hylättiin mahdistien vallattua sen vuonna 1884. 
Alue jälleen vallattiin vuonna 1897 ja nykyinen Berber perustettiin hieman entisestä pääkaupungista pohjoiseen. Berber oli jonkin aikaa alueen hallinnollinen pääkaupunki, mutta pääkaupunki siirrettiin vuonna 1905 al-Damiriin. Sittemmin Berber jäi viereisen rautatieliikenteen solmukohdaksi kasvaneen Atbaran varjoon.
Väestö.
Berberin asukasluku oli Sudanin vuoden 2008 väestönlaskennan mukaan 26 203.
Wad Madani

Wad Madani on kaupunki Sudanissa Sinisen-Niilin varrella. Kaupunki on Al Jazirahin osavaltion pääkaupunki ja sen asukasluku oli vuonna 2008 289 482.
Maantiede.
Wad Madani sijaitsee Sudanin Al Jazirahin osavaltiossa Sinisen-Niilin vasemmalla rannalla noin 136 kilometriä Sudanin pääkaupunki Khartumista kaakkoon. 
Historia.
Wad Madanin nimi on johdettu 1600-luvun lopulla eläneestä Muhammad ibn Madanista. Wad eli Walad viittaa uskonoppineeseen. Muhammad ibn Madanin hauta sijaitsee kaupungin vanhassa keskustassa al-Madayyin. Kaupungin alue kuului Sennarin sulttanikuntaan, kunnes egyptiläiset valtasivat sen vuonna 1821. Wad Madani alkoi kasvaa alueen hallinnolliseksi keskukseksi kuningaskunnan vanhan pääkaupunki Sennarin kustannuksella. Sen ohella siitä tuli myös islamilaisen oppineisuuden keskus, jonne perustettiin useita koraanikouluja.
RSF-joukot valtasivat kaupungin Sudanin sisällissodassa joulukuussa 2023. Sudanin armeija valtasi sen takaisin tammikuussa 2025.
Väestö.
Wad Madanin asukasluku oli Sudanin vuoden 2008 väestönlaskennan mukaan 289 482.
Jeong Eun-kyeong

Jeong Eun-kyeong eli Jung Eun-kyeong (; s. 1965 Gwangju) on eteläkorealainen lääkäri ja epidemologi (M.D., Ph.D.), joka on kesästä 2017 lähtien johtanut Korean tautienehkäisy- ja -valvontavirastoa (KCDA). 
Jung valmistui lääkäriksi Soulin valtionyliopiston lääketieteellisestä korkeakoulusta ja erikoistui perhelääkäriksi. Hän opiskeli myös kansanterveystieteen maisteriksi ja tohtoriksi ehkäisevän lääketieteen alalta.
Jung on työskennellyt tautienehkäisyn parissa ja oppinut niiden hoidosta useamman epidemian aikana jo ennen vuotta 2020. Työskenneltyään ensin perhelääkärinä Yangjun kaupungissa Soulin lähistöllä, Jung siirtyi vuonna 1995 tutkijaksi Etelä-Korean terveysministeriöön. Hän eteni ministeriön ensiapuosaston johtoon vuoden 2009 sikainfluenssaepidemian (H1N1) aikana, jolloin 750 000 eteläkorealaista sairastui tautiin. Hänet oli juuri nimitetty KCDC:n tautientorjuntakeskuksen johtoon kuusi vuotta myöhemmin, kun vuoden 2015 MERS-epidemia levisi. Tuolloin 38 ihmistä kuoli Etelä-Koreassa. Korean tautikeskusta kritisoitiin covid-19-tautia tappavamman, mutta heikommin tarttuvan MERSin hoidosta. Erityisesti tuolloin kritisoitiin yleisölle annetun tiedotuksen puutteita. Joissain kaupungeissa viranomaiset esimerkiksi havaitsivat MERS-potilaita siirrettävän paikallisiin sairaaloihin ilman että mitään ilmoitusta tästä olisi saatu KCDC:ltä. Epidemian jälkeen tapahtumia selvitettiin. Vaikka johtoa ei silloin erotettu, mutta Jung ja muiden viranhaltijoiden palkkaa alennettiin. Vuonna 2016 Jung kuitenkin sai vastuulleen uuden, hallituksen tautiepidemioiden koordinaatiosta vastaavan yksikön johtamisen. Tästä tehtävästä hänet nimettiin koko Korean tautienehkäisy- ja -valvontakeskuksen johtajaksi seuraavana vuonna. Syyskuussa 2020 hän jatkoi laajentuneen, covid-19-taudin vastatoimia asiantuntijalaitoksena johtavan, Korean tautivirastoksi muuttetun organisaation johdossa.
Hän on noussut koronaviruspandemian aikaisen, helmi-huhtikuun 2020 toimintansa johdosta erääksi koronapandemian vastaisen taistelun esikuvaksi ja kansallissankariksi maassaan. Ominaista Etelä-Korean covid-19-epidemian vastatoimille on ollut varhaisen vaiheen laajamittainen testaus ja tartuntaketjujen jäljittäminen yhdistettynä maan hyvätasoiseen terveydenhoitoon ja määrätietoisiin rajoitustoimenpiteisiin. Tämän on johtanut verraten pieniin kuolonuhrimääriin väkilukuun suhteutettuna. Tätä on verrattu jo maaliskuussa esimerkiksi Yhdysvaltojen johdon verraten leväperäiseen suhtautumiseen epidemiaan.
Tōkai (Aichi)

Tōkai () on Japanin kaupunki Honshūn saarella Chūbun tai Tōkain alueella Aichin prefektuurissa. Se sijaitsee prefektuurin lounaisosassa Isenlahden rannikolla Chitan niemimaan juuressa. Pohjoisessa se rajautuu Nagoyan kaupunkiin. Tōkaissa on 114 894 asukasta (huhtikuussa 2020) ja sen pinta-ala on 43,43 neliökilometriä.
Tōkain kaupunki perustettiin vuonna 1969 liittämällä yhteen Uenon ja Yokosukan maaseutukaupungit. Nimensä kaupunki otti Tōkain seudulta, jossa keskiosassa se sijaitsee. Perinteisiä elinkeinoja aiemmin maaseutumaisella alueella olivat muun muassa puuvillan viljely, kalastus ja "nori"-merilevän vesiviljely. Aichin kastelukanavan valmistuminen paransi huomattavasti viljelyn edellytyksiä. Tōkaissa tuotetaan edelleen esimerkiksi hedelmiä, vihanneksia, idänruttojuurta ("fuki") ja orkideoja. 1960-luvulta lähtien kaupungin rannikon täyttömaa-alueille on sijoittunut kuitenkin suurimittakaavaista raskasta teollisuutta, erityisesti terästeollisuutta. Sen myötä kaupunki on kasvanut vauhdikkaasti.
Edo-kaudella Ueno tunnettiin kungfutselaisen oppineen Hosoi Heishūn asuinpaikkana. Nykyisin siellä toimii hänelle omistettu historiallinen museo. Tōkaita palvelevat Nagoya-rautateiden Tokoname-linja ja Kōwa-linja.
Hopea (suku)

Hopea on siipipuukasvien heimoon kuuluva kasvisuku, joka on nimetty Edinburghin Royal Botanic Gardenin ensimmäisen hoitajan John Hopen (1725–1786) mukaan. Sukuun kuuluu noin 104 lajia, joiden levinneisyysalue ulottuu Sri Lankalta ja Etelä-Intiasta Etelä-Kiinaan, Malesiaan ja Uuteen-Guineaan. Ne ovat pääasiassa alavien sademetsien latvuspuita, mutta eräistä lajeista, kuten "Hopea nutansista", voi tulla myös latvuskerroksen yläpuolelle kasvavia ylispuita. Suvun lajimäärä vaihtelee huomattavasti eri lähteissä.
Lajit.
Sukuun kuuluu noin 104 lajia:
Hopea parviflora

Hopea parviflora on siipipuukasvien heimoon ja hopeoiden ("Hopea") sukuun kuuluva kasvilaji, joka kasvaa endeemisenä Intiassa. Malajalamiksi laji tunnetaan nimellä "kampakam" tai "thampakam"; tamiliksi nimitys on "vellaikongu" tai "irubogam" (கோங்கு).
"Hopea parviflora" on luonnossa 30–37 metrin korkuiseksi kasvava puu, jonka rungon läpimitta voi olla 150 senttimetriä. Kasvi tuottaa puutavaraa, ja sitä kaadetaan usein luonnosta sekä paikalliseen käyttöön että kauppaan.
Hopea odorata

Hopea odorata (, ei suomenkielistä nimeä) on siipipuukasvien heimoon ja "Hopea"-sukuun kuuluva kasvilaji, joka kasvaa luonnonvaraisena trooppisessa Aasiassa. Kasvi on vaarantunut, koska sen puuainesta käytetään.
Ulkonäkö ja koko.
Kasvutapa ja lehdet.
"Hopea odorata" on ainavihanta, keskisuuri tai suuri puu, joka voi saavuttaa jopa 45 metrin korkeuden ja jonka rungon halkaisija voi olla yli neljä ja puoli metriä. Suora, lieriömäinen runko on oksaton noin 25 metrin korkeuteen saakka. Kasvi muodostaa silmiinpistävät lankkujuuret. Harmaalla tai tummanruskealla, uurteisella kuorella on hilseilevä pinta ja keltainen tai punertava sisäosa.
Kasvin vuorottaiset lehdet jakautuvat kahteen osaan. Ohut lehtiruoti on kaksi senttimetriä pitkä. Yksinkertainen, syvänvihreä lehtilapa on 7–14 cm pitkä ja 3–7 cm leveä. Lehtilapa on puikea tai suikea ja sirppimäinen; lehden tyvi on kiilamainen. Lehden ylä- ja alapinta ovat kaljuja.
Kukat ja hedelmät.
"Hopea odoratan" kukat kasvavat yksipuolisissa, terttumaisissa kukinnoissa. Kukkaperä on varsin lyhyt. Pienehköt, makeatuoksuiset, kellertävänvalkoiset kukat ovat kaksineuvoisia ja viisiteräisiä. Kukassa on 15 hedettä, joissa on kapeansoikeat ponnet. Munanmuotoinen sikiäin on laikukas tai kalju.
Pienehköillä, munanmuotoisilla hedelmillä on korkeintaan 3–4 senttimetrin mittainen vastapuikea siipi.
Levinneisyys, elinympäristö ja vaarantuneisuus.
"Hopea odorata" kasvaa luonnonvaraisena trooppisessa Aasiassa. Levinneisyysalueen painopiste on Kaakkois-Aasiassa: Bangladeshissä, Thaimaassa, Kambodžassa, Intiassa, Laosissa, Malesiassa, Myanmarissa, Vietnamissa ja Kiinassa. Laji kasvaa tavallisesti 0–600 metrin korkeudella ravinteikkaassa maaperässä. Erityisesti se viihtyy trooppisten sademetsien joenrannoilla. Länsi-Bengalissa ja Andamaaneilla kasvia kasvatetaan usein varjopuuna.
IUCN:n punaisessa listassa "Hopea odorata" luokitellaan vaarantuneeksi.
Luokittelu.
Lajin kuvasi ensimmäisenä skotlantilainen kasvitieteilijä William Roxburgh. Lajin epiteetti "odorata" tarkoittaa tuoksuvaa ja viittaa kasvin makealta tuoksuviin kukkiin.
Kulttuuri.
Thaimaassa on uskottu puussa asuvan Nang Mai -puunhenkiin kuuluvan nimellä Nang Ta-khian (thai: นางตะเคียน) tunnetun hengen. Kambodžassa puuta kutsutaan nimellä "koki", ja Wat Phnomin temppelin perustamislegenda kertoo buddhapatsaista, jotka kelluivat koki-puussa joessa.
Béatrice Edwige

Béatrice Edwige (s. 3. lokakuuta 1988 Pariisi) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa kesäkuussa 2012. Hän on saavuttanut olympiahopeaa Rio de Janeirossa 2016 sekä voittanut maailmanmestaruuden Saksassa 2017 ja Euroopan-mestaruuden Ranskan kotikisoissa 2018. Seuratasolla hän on edustanut Cercle Dijon Bourgognea, OGC Nicea ja Metz Handballia.
Gnonsiane Niombla

Gnonsiane Niombla (s. 9. heinäkuuta 1990 Villeurbanne) on ranskalainen käsipalloilija. Hän pelasi Ranskan maajoukkueessa ensimmäisen maaottelunsa maaliskuussa 2013. Hän on saavuttanut olympiahopeaa Rio de Janeirossa 2016 sekä voittanut maailmanmestaruuden Saksassa 2017 ja Euroopan-mestaruuden Ranskan kotikisoissa 2018. Seuratasolla hän on edustanut muun muassa CJF Fleury Loiretia ja romanialaista CSM Bucureștiia. Kaudeksi 2018–2019 hän siirtyy Metz Handballiin.
Andrea Leeds

Andrea Leeds, oik. Antoinette Lees (18. elokuuta 1914 Butte, Montana, Yhdysvallat – 21. toukokuuta 1984 Palm Springs, Kalifornia, Yhdysvallat) oli yhdysvaltalainen näyttelijä, joka teki lyhyen uran 1930-luvulla. Hän oli vuonna 1938 ehdokkaana parhaam naissivuosan Oscar-palkintoon. Hän jätti elokuva-alan mentyään vuonna 1939 naimisiin.
Elämä.
Andrea Leeds opiskeli Kalifornian Los Angelesin yliopistossa, kun elokuvaohjaaja Howard Hawks löysi hänet elokuva-alalle. Leedsin ensimmäinen Hawksin ohjaamassa, vuonna 1936 ensi-iltansa saaneessa elokuvassa "Tukkikuningas". Leeds näytteli tämän jälkeen muun muassa elokuvissa "Hänen salaisuutensa", "Me soittoniekat", "The Last Frontier" ja "Swanee River".
Leeds oli ehdokkaana parhaan naissivuosan Oscar-palkintoon elokuvasta "Suuri hetki". Sen ohjaaja Gregory La Cava kutsui Leedsiä parhaaksi synnynnäiseksi näyttelijäksi, jonka kanssa on työskennellyt. Samuel Goldwyn Productions kutsui häntä ”Hollywoodin suudelmamestariksi” ja järjesti miespääosaehdokkaille suutelutestejä Leedsin kanssa.
Leeds meni naimisiin vuonna 1939 Robert S. Howardin kanssa. Hän jätti tuolloin elokuva-alan ja halusi keskittyä perhe-elämään. Hänen miehensä oli autokauppias Charles S. Howardin poika. Howard omisti useita laukkahevosia, muun muassa Seabiscuitin. Leeds kiinnostui itsekin hevosurheilusta ja omisti myöhemmin useita laukkahevosia.
Robert Howard osti 1940-luvun lopulla hotellin Palm Springsistä, missä Leeds piti jalokivisalonkia kuolemaansa asti. Leeds kuoli syöpään vuonna 1984.